**ОТЧЕТ**

**за изпълнение на Националната програма
за овладяване популацията на безстопанствените кучета на територията на Република България**

**за 2023 г.**

**СЪДЪРЖАНИЕ**

[І. ОСНОВНИ ПОЛОЖЕНИЯ 3](#_Toc168302116)

[II. ЦЕЛ 3](#_Toc168302117)

[III. ОБЩА ИНФОРМАЦИЯ 6](#_Toc168302118)

[IV. ОБЩИ АНАЛИЗИ, ЗАКЛЮЧЕНИЯ И ОБОБЩЕНИЕ 7](#_Toc168302119)

[V. СЪСТОЯНИЕ И ДИНАМИКА НА ПОПУЛАЦИЯТА НА БЕЗСТОПАНСТВЕНИ КУЧЕТА КЪМ 31 ДЕКЕМВРИ 2023 Г. ОБЩО ЗА СТРАНАТА И ПО ОБЛАСТИ 10](#_Toc168302121)

[1. Обобщени данни по области за изпълнение на общинските програми за овладяване на популацията от безстопанствени кучета за 2023 г. 10](#_Toc168302122)

[2. Финансиране на програмите за овладяване на популацията на безстопанствени кучета на територията на Република България за 2023 г. 11](#_Toc168302123)

[VI. ИЗПЪЛНЕНИЕ НА МЕРКИТЕ, ВКЛЮЧЕНИ В НАЦИОНАЛНАТА ПРОГРАМА ЗА ОВЛАДЯВАНЕ ПОПУЛАЦИЯТА НА БЕЗСТОПАНСТВЕНИТЕ КУЧЕТА НА ТЕРИТОРИЯТА НА РЕПУБЛИКА БЪЛГАРИЯ - СТОЙНОСТИ НА ИНДИКАТОРИТЕ ЗА ИЗПЪЛНЕНИЕ КЪМ 31 ДЕКЕМВРИ 2023 Г.: 12](#_Toc168302124)

[1. Преброяване на безстопанствените кучета 12](#_Toc168302125)

[2. Стойности на индикаторите за изпълнение към 31 декември 2023 г. 18](#_Toc168302126)

[3. Приюти за безстопанствени животни 18](#_Toc168302131)

[4. Разъдници 19](#_Toc168302132)

[5. Обекти за търговия с домашни любимци 20](#_Toc168302133)

[VII. КУЧЕТА, ОТГЛЕЖДАНИ КАТО КОМПАНЬОНИ – ДАННИ 20](#_Toc168302134)

[1. Динамика в броя на регистрираните домашни кучета 21](#_Toc168302135)

[2. Контрол 22](#_Toc168302136)

[3. Предприети корективни действия от страна на ОДБХ 24](#_Toc168302137)

[VIII. АНАЛИЗ НА ИЗПЪЛНЕНИЕТО ПО ОБЩИНИ 24](#_Toc168302138)

[IX. СТЕПЕН НА ПОСТИГАНЕ НА ОЧАКВАНИТЕ РЕЗУЛТАТИ 40](#_Toc168302139)

[X. КОНСТАТИРАНИ НЕСЪОТВЕТСВИЯ. МЕРКИ, ПРЕДПРИЕТИ ОТ БАБХ, ЗА ПОДОБРЯВАНЕ И ЕФЕКТИВНО ОВЛАДЯВАНЕ ПОПУЛАЦИЯТА ОТ БЕЗСТОПАНСТВЕНИТЕ КУЧЕТА НА ТЕРИТОРИЯТА НА СТРАНАТА 40](#_Toc168302140)

[XI. ПРЕПОРЪКИ 42](#_Toc168302141)

[XII. ЗAКЛЮЧЕНИЯ 43](#_Toc168302142)

# **І. ОСНОВНИ ПОЛОЖЕНИЯ**

В съответствие с разпоредбите на Закона за защита на животните (ЗЗЖ), изпълнителният директор на Българската агенция по безопасност на храните (БАБХ) представя в Министерство на земеделието и храните Отчет за изпълнение на Националната програма за овладяване на популацията на безстопанствените кучета на територията на Република България за 2023 г.

С писмо № ЗЖ-3/05.01.2024 г. на изпълнителния директор на БАБХ, изпратено до директорите на Областните дирекции по безопасност на храните (ОДБХ), се изискаха обобщени доклади за дейността на общините за изпълнението на общинските програми за овладяване популацията на безстопанствените кучета през 2023 г.

Представеният отчет е изготвен на база обобщена информация от всички 265 общини в 28 области в Република България по отношение на изпълнението на приетите от общинските съвети програми за овладяване на популацията от безстопанствените кучета, в съответствие с изискванията на чл. 40, ал. 3 и 4 от ЗЗЖ.

# **II. ЦЕЛ**

Популацията на безстопанствените кучета, намиращи се на територията на Република България, представлява сериозен обществен проблем, водещ до последствия от здравен, социален, екологичен, битов и икономически характер.

От съществено важно значение е защитата на здравето и спокойствието, безопасна среда на хората и здравето и благосъстоянието на безстопанствените животни. Овладяването на популацията на безстопанствените кучета е многоетапен процес, изискващ приемането и използването на единен подход на национално ниво за осъществяването на ефективен контрол.

В **Националната програма за овладяване популацията на безстопанствените кучета на територията на Република България,** (*в сила от 14.03.2019 г.,**наричана за краткост Националната програма/програмата)* са разписанидългосрочни и ефективни мерки за овладяване популацията на безстопанствените кучета на територията на страната. Част от мерките предвиждат:

* прилагане на механизми за ефективен контрол върху популацията на безстопанствените кучета и намаляването на числеността ѝ, предвидени в българското законодателство;
* контрол при отглеждането, развъждането и търговията с кучета, в съответствие със законодателството;
* повишаване културата на отглеждане на домашни кучета и насърчаване на кастрацията и регистрацията на животните.
* За постигането на оптимални резултати от изпълнението на програмата и на заложените в нея цели, основополагащо значение имат:
* **редуциране на броя** на безстопанствените кучета и установяване на стабилен контрол върху популацията им;
* **минимизиране на рисковете** от разпространението на заболявания, пренасяни от безстопанствените кучета, в т. ч. и зоонози;
* **увеличаване** на информираността, отговорността, активността и културата на гражданите при отглеждане на домашни кучета.
* В съответствие с изискванията на ЗЗЖ всяка община приема своя (общинска) програма за овладяване популацията на безстопанствени животни, в която трябва да бъдат разписани и разработени конкретни, дългосрочни и устойчиви мерки за ефективно постигане на националните цели, а именно:
* **осигуряване на по-здрава и защитена среда** за населението и за животните, чрез минимализиране риска от разпространението на заразни болести и възникване на зоонози;
* **регистрация и надзор** на безстопанствените кучета;
* **обработка на безстопанствените кучета чрез масова кастрация** (залавяне на всички кучета във фертилна възраст, приоритетно женски);
* **намаляване присъствието на безстопанствените кучета на обществени места** (улици, детски площадки, територии около детски градини и училища, междублокови пространства, болници, паркове, автогари и ЖП гари, спирки и др.);
* **ефективен контрол на отглеждането, развъждането и търговията** с кучета, предвидени в българското законодателство - регистрация на всички обекти за развъждане и търговия с кучета, съгласно изискванията на чл. 137 от Закона за ветеринарномедицинската дейност (ЗВД);
* **завишаване на контрола върху отглеждането на домашни любимци** (контрол върху отглеждането на животните, респ. размножаването им, безотговорното отношение към поколението им и най-вече изоставянето им от страна на техните собственици);
* **идентификация, регистрация и въвеждане на данни за кучетата** на територията на страната в Интегрираната информационна система на БАБХ – ВетИС;
* **предотвратяване и преустановяване на незаконна търговия** с безстопанствени кучета и преустановяване на нерегламентирания им транспорт в и извън границите на страната ни;
* **съвместна работа с практикуващите ветеринарни лекари**, работещи във ветеринарномедицински заведения, регистрирани на територията на страната;
* **провеждане на осиновителски кампании** за намиране на (нови) собственици на настанените в приют животни;
* **стимулиране на активността на гражданите** и тяхното адекватно съдействие за решаване на проблемите, към които тези програми са насочени;
* **засилване на обществения контрол и контрола на държавните органи** при работата по овладяване на популацията на безстопанствените кучета на територията на страната;
* **събиране на средства чрез дарителски кампании** за общинските/частни приюти за безстопанствени животни.

**Към момента проблемът с популацията на безстопанствените кучета на национално ниво е свързан пряко с:**

* **неконтролируемо, нерегламентирано и безотговорно размножаване на домашни любимци и изоставяне на приплодите им на улиците;**
* **недостатъчна информираност на населението за задълженията и отговорностите при отглеждането на домашни кучета, в т. ч. и тяхната кастрация;**
* **липсата на достатъчна популяризация на проблема и произлизащите от него рискове, свързани с безстопанствените кучета;**
* **липса на законодателство по отношение на отстояние, допустим брой за отглеждане на домашни любимци и задължителни реквизити за онлайн търговията.**

Притежаването на домашен любимец е голяма радост, но същевременно важна морална и обществена отговорност на стопаните. Изключително съществено е преди предприемането на тази стъпка всеки човек да бъде добре информиран за отговорностите и задълженията му като собственик на домашен любимец, с какво трябва да се съобразява и какво не трябва да допуска при отглеждането и обучението/възпитанието на животното, пребиваващо в дома му.

В аспектите на общественото здраве и сигурност, и на хуманното отношение към животните, нашата цел е да се ограничи изоставянето на домашни кучетата чрез повишаване на информираността на стопаните за техните отговорности и задължения към домашните им любимци.

Гражданите освен да забелязват и докладват за наличието на безстопанствени животни на дадена територия, следва да проявяват нетърпимост към лошите практики за изоставяне на животните. Целта е стриктното спазване на действащата законодателна рамка и усъвършенстването й в посока на подобряване условията за хуманно отношение към животните в страната.

На европейско ниво, с активното участие и на български експерти, стартираха работа работни групи по изготвяне на нов проект на **Регламент на Европейския парламент и на Съвета относно хуманното отношение към кучета и котки и тяхната проследимост**. Целта е да се въведат разпоредби на европейско ниво, които да допринесат в значителна степен за подобряване на условията за тяхното отглеждане и развъждане, борба с лошите практики при търговия и транспорт, проследимост и по-строг контрол. Към днешна дата всяка от държавите членки приема свои национални правила за справяне с този проблем и за постигане на желаните цели. Предприетите мерки в различните държави членки на ЕС варират в широки граници, но са в унисон с изискванията, политиките и принципите на Световната организация по здравеопазване на животните (The World Organisation for Animal Health - WOAH). В Кодекса за здравеопазване на сухоземните животни на WOAH са записани необходимите условия за развитието на ветеринарната служба в страната, а именно: вертикална система с пряко подчинение на правителството. Този Кодекс следва да бъде прилаган в своята цялост от ветеринарните власти на всички страни членки на WOAH.

Прилагането на законодателството и изпълнението на предприетите мерки попадат в обхвата на компетентността на държавите членки.

# **III. ОБЩА ИНФОРМАЦИЯ**

Към момента прилагането на общинските програми за овладяване на популацията на безстопанствените кучета, на места в страната не е достатъчно ефективно. Като основни причини за това могат да се посочат: недостатъчна или напълно липсваща финансова обезпеченост на някои общини, липса на добра координация и комуникация на институционално ниво, липса на кадри, недостатъчно заплащане на труда, текучество на персонала и размиване на отговорностите между тях.

Това наложи необходимостта от приемането на Национална програма за овладяване популацията на безстопанствените кучета на територията на Република България, на основание чл. 40, ал. 1 от ЗЗЖ (с Решение на Министерски съвет на Република България от 14.03.2019 г.)., като „инструмент“ за създаването и въвеждането на единен, интегриран и дългосрочен подход на национално ниво, целящ управление на съществуващите популации от безстопанствени животни.

Прилагането на последващ мониторинг, включващ система от наблюдения, анализи и оценка на дадени действия и събития, имащи пряко отношение към изпълнението на заложените цели, е основополагащ етап в изпълнението на Националната програма.

Получаването на реална информация за динамиката на популацията на безстопанствените кучета дава възможност да бъдат предприети максимално ефективни мерки и корективни действия, при установена необходимост.

# **IV. ОБЩИ АНАЛИЗИ, ЗАКЛЮЧЕНИЯ И ОБОБЩЕНИЕ**

През 2021 г. в Държавен вестник, бр. 11 от 2021 г. е обнародвана издадената от министъра на земеделието и храните Наредба № 4 от 2021 г. за прилагане на Националната програма за овладяване популацията на безстопанствените кучета на територията на Република България и за процедурите по нейното изпълнение, механизма на финансиране и отчетност (Наредба № 4 от 2021 г.). В наредбата са разписани подробно:

* реда за прилагане на Националната програма и процедурите по нейното изпълнение;
* изискванията към общинските програми и планове по чл. 40, ал. 3 от Закона за защита на животните за изпълнение на Националната програма;
* механизма на финансиране и отчетност;
* контрол за спазване изискванията в наредбата.

Изпълнението на наредбата е „пътят“ към утвърждаването на единен подход за цялата страна по отношение на овладяването на популацията на безстопанствените кучета.

**Във връзка с разпоредбите на чл. 3, ал. 1 и 2 от Наредба № 4 от 2021 г. през м. януари 2024 г. е изпратено уведомление от МЗХ до Национално сдружение на общините в Република България за започване на преброяването на безстопанствените кучета на територията на всяка община за 2024 г., което да се извърши в периода по чл. 7, ал. 1 от Наредбата (март - юни или септември - ноември). При преброяването се спазват изискванията и сроковете, разписани в чл. 4-6 от цитирания по-горе нормативен акт.**

**Резултатите от извършеното преброяване на територията на страната през 2024 г. по чл. 7, ал. 2 от Наредба № 4 от 2021 г., ще бъдат обобщени в доклад, който ще бъде изготвен през календарната 2025 г.**

**В тази връзка, в настоящия отчет по-долу са представени данни от преброяването на общини, които не са изпълнили изискванията на чл. 3, ал. 1 и 2 от Наредба № 4 от 2021 г. (не са извършили преброяване през 2022 г.). Същите са извършили преброяване на безстопанствените кучета през 2023 г., въз основа на предприети корективни мерки от страна на служителите на съответните Областни дирекции по безопасност на храните (ОДБХ).**

**Почти всички общини самоинициативно са извършили преброяване и през 2023 г. (данните са включени в настоящия отчет).**

**Във връзка с гореизложеното и в съответствие съсзаконовите разпоредби, в отчета за изпълнение на Националната програма за 2023 г. няма да бъдат представени обобщени данни за преброени безстопанствени кучета на територията на страната. Такива ще бъдат предоставени в отчет за 2024 г.**

**Към момента, въпреки приемането на Националната програма и на Наредба № 4 от 2021 г., изпълнението на програмите от общините в България продължава да бъде изключително трудно, а в повечето места частично.**

**За това „свидетелстват“**: приютите са със запълнен капацитет, въпреки масовото осиновяване на животни, в т. ч. и от граждани на чужди страни; т.н. „кучешко разселване“ от едно населено място в друго; скитащи кучета по улиците, нападнати и нахапани граждани, като тук не трябва да се подценяват и смъртните случаи на граждани убити от безстопанствени кучета, настаняването им в домове в урбанизирани зони, които в последствие се явяват много сериозен проблем за живущите граждани в съседство на тези обекти и др.

Поради неравностойната финансова и материална обезпеченост на общините в България, периодът необходим за адаптиране на общинските програми към Националната програма е с различна продължителност.

Опитът отново показва, че за изпълнението на предприетите мерки и за осъществяването на ефективен контрол, трябва да се предприемат действия и инициативи, изискващи участието на повече от една институция, ангажирани с поставения въпрос. Към днешна дата се наблюдава прехвърляне на задълженията и отговорностите между институциите.

Готовността на държавните ведомства, общините, ветеринарните лекари и неправителствените организации да работят в тясно сътрудничество, прилагайки интегриран, цялостен и дългосрочен подход за управление на съществуващите популации и предотвратяване появата на нови, има основополагащо значение за разрешението на проблема, свързан с популацията на безстопанствените кучета.

Приетите от общинските съвети програми за овладяване на популацията от безстопанствените кучета в страната имат ключова роля за извършването на общ анализ и оценка на ситуацията в национален мащаб.

Засиленото присъствие на безстопанствени животни (кучета и котки) в определени екологични ниши на градската среда продължава да бъде важен обществен проблем.

Броят на инцидентите с хора, предизвикани от безстопанствени кучета, (ухапвания, нападения и др.) не показва тенденция за намаляване.

Трябва да се отбележи факта, че България продължава да заема челни позиции в световен мащаб по брой заболели хора от ехинококоза, в разпространението на която основен принос имат необезпаразитените безстопанствени кучета.

За освобождаването на определени ниши от присъствието на безстопанствени животни, в урбанизираните територии (детски площадки, детски градини, училища, спирки, гари, болници, подлези и междублокови пространства), е необходимо гражданите да преустановят храненето им. Това ще помогне за освобождаване на тези територии и за осигуряване на спокойствие сред населението.

Практическият опит показва, че при намаляване на популацията на безстопанствените кучета, екологичната им ниша се запълва от безстопанствени котки. Въз основа на това е резонно да се организира от общините и извършва преброяване и на безстопанствените котки, като при увеличена популация следва да се предприемат съответните мерки и действия, съгласно чл. 56 от ЗЗЖ.

**Националната програма** представлява важен „инструмент“ и същевременно регулаторен механизъм за контролиране популацията на безстопанствените животни на територията на страната и освобождаването на улиците от тях.

Считаме, че съвместните усилия и работата в тясно сътрудничество на цялото общество, заедно със съответните компетентни органи е „правилният път“ към ефективното изпълнение на мерките, разписани в националната програма.

# **V. СЪСТОЯНИЕ И ДИНАМИКА НА ПОПУЛАЦИЯТА НА БЕЗСТОПАНСТВЕНИ КУЧЕТА КЪМ 31 ДЕКЕМВРИ 2023 Г. ОБЩО ЗА СТРАНАТА И ПО ОБЛАСТИ**

## **1. Обобщени данни по области за изпълнение на общинските програми за овладяване на популацията от безстопанствени кучета за 2023 г.**

|  |  |  |  |  |  |  |
| --- | --- | --- | --- | --- | --- | --- |
| **Област** | **Брой общини\*** | **Изпълнение на програмите за овладяване популацията на безстопанствени кучета** | **Данни за обработени безстопанствени кучета** | **Брой извършени проверки от ОВЛ за изпълнение на програмите за овладяване популацията от безстопанствените кучета** | **Брой извършени проверки на Ж.О., които са под контрола на ОДБХ** | **Констатации; Предприети мерки; Административни санкции, предвидени в ЗВД и ЗЗЖ** |
| **Регистрирани приюти за безстопанствени животни по реда на чл. 137 от ЗВД** | **Преброени** | **Заловени** | **Брой кучета, обработени и върнати по места** | **Осиновени** | **Евтаназирани** | **Умрели** | **Брой регистрирани безстопанствени кучета, въведени във ВетИС** |
| **ДА** | **НЕ** |
| Благоевград | 14 | 10 | 4 | 2 | 1 148 | 1 192 | 1095 | 50 | 0 | 37 | 897 | 6 | 1 | 5 |
| Бургас | 13 | 13 | 0 | 5 | 529 | 1129 | 658 | 388 | 4 | 29 | 297 | 10 | 6 | 0 |
| Варна | 12 | 12 | 0 | 7 | 165 | 570 | 378 | 46 | 0 | 25 | 556 | 10 | 16 | 4 |
| Велико Търново | 10 | 10 | 0 | 2 | 313 | 1312 | 955 | 435 | 0 | 17 | 831 | 7 | 1 | 2 |
| Видин | 11 | 8 | 3 | 2 | 0 | 99 | 97 | 42 | 0 | 6 | 178 | 12 | 2 | 0 |
| Враца | 10 | 10 | 0 | 4 | 0 | 764 | 681 | 31 | 6 | 20 | 764 | 10 | 7 | 3 |
| Габрово | 4 | 4 | 0 | 4 | 465 | 465 | 315 | 150 | 0 | 20 | 430 | 4 | 4 | 2 |
| Добрич | 8 | 8 | 0 | 2 | 2385 | 877 | 741 | 82 | 3 | 26 | 513 | 0 | 34 | 3 |
| Кърджали | 7 | 7 | 0 | 1 | 995 | 636 | 529 | 10 | 0 | 0 | 636 | 10 | 2 | 0 |
| Кюстендил | 9 | 7 | 2 | 3 | 562 | 505 | 382 | 166 | 4 | 30 | 209 | 9 | 3 | 3 |
| Ловеч | 8 | 8 | 0 | 1 | 131 | 731 | 722 | 36 | 0 | 5 | 568 | 17 | 1 | 0 |
| Монтана | 11 | 9 | 2 | 1 | 321 | 290 | 279 | 7 | 0 | 1 | 279 | 12 | 1 | 2 |
| Пазарджик | 12 | 12 | 0 | 1 | 678 | 368 | 306 | 74 | 5 | 19 | 205 | 7 | 2 | 0 |
| Перник | 6 | 6 | 0 | 4 | 738 | 596 | 702 | 544 | 0 | 13 | 1204 | 23 | 9 | 7 |
| Плевен | 11 | 11 | 0 | 3 | 1110 | 763 | 434 | 26 | 10 | 22 | 712 | 9 | 5 | 0 |
| Пловдив | 18 | 16 | 2 | 2 | 0 | 755 | 586 | 207 | 2 | 21 | 764 | 18 | 12 | 7 |
| Разград | 7 | 7 | 0 | 2 | 0 | 582 | 513 | 132 | 0 | 10 | 582 | 13 | 2 | 0 |
| Русе | 8 | 8 | 0 | 2 | 742 | 1164 | 819 | 374 | 0 | 126 | 581 | 5 | 2 | 2 |
| Силистра | 7 | 7 | 0 | 3 | 0 | 461 | 198 | 71 | 0 | 11 | 434 | 7 | 3 | 0 |
| Сливен | 4 | 4 | 0 | 1 | 235 | 453 | 556 | 15 | 31 | 85 | 0 | 1 | 0 | 0 |
| Смолян | 10 | 10 | 0 | 0 | 256 | 168 | 168 | 7 | 0 | 4 | 109 | 8 | 0 | 0 |
| София град | 1 | 1 | 0 | 7 | 3589 | 2179 | 1195 | 644 | 3 | 405 | 1598 | 5 | 57 | 0 |
| София-област | 22 | 22 | 0 | 4 | 1906 | 1130 | 838 | 57 | 3 | 2 | 979 | 26 | 7 | 3 |
| Стара Загора | 11 | 11 | 0 | 2 | 0 | 785 | 675 | 219 | 5 | 59 | 804 | 14 | 22 | 1 |
| Търговище | 5 | 5 | 0 | 3 | 1175 | 480 | 397 | 88 | 0 | 0 | 389 | 5 | 3 | 2 |
| Хасково | 11 | 9 | 2 | 2 | 642 | 126 | 88 | 19 | 0 | 3 | 87 | 13 | 6 | 1 |
| Шумен | 10 | 10 | 0 | 2 | 1500 | 666 | 597 | 19 | 1 | 4 | 694 | 5 | 16 | 2 |
| Ямбол | 5 | 5 | 0 | 5 | 400 | 249 | 147 | 60 | 5 | 30 | 61 | 5 | 5 | 1 |
| **Общо** | **265** | **250** | **15** | **77** | **19985\*** | **19495** | **15051** | **3999** | **82** | **1030** | **15361** | **271** | **229** | **50** |

*Табл.1: Обобщени данни по области за безстопанствени кучета за 2023 г.*

*\* Данните за общ брой преброени безстопанстшени кучета е на база изшършено преброяване в 22 области в страната.*

## **2. Финансиране на програмите за овладяване на популацията на безстопанствени кучета на територията на Република България за 2023 г.**

В съответствие с разпоредбите на чл. 40б от ЗЗЖ, дейностите по изпълнението на Националната програма се финансират със средства от:

1. държавен бюджет;
2. общински бюджет;
3. дарения от физически и юридически лица;
4. международни програми и проекти.

Съгласно разпоредбите на ЗЗЖ, Общинските съвети приемат Програми за овладяване на популацията на безстопанствените кучета и предвиждат средства за изпълнението им.

# **VI. ИЗПЪЛНЕНИЕ НА МЕРКИТЕ, ВКЛЮЧЕНИ В НАЦИОНАЛНАТА ПРОГРАМА ЗА ОВЛАДЯВАНЕ ПОПУЛАЦИЯТА НА БЕЗСТОПАНСТВЕНИТЕ КУЧЕТА НА ТЕРИТОРИЯТА НА РЕПУБЛИКА БЪЛГАРИЯ - СТОЙНОСТИ НА ИНДИКАТОРИТЕ ЗА ИЗПЪЛНЕНИЕ КЪМ 31 ДЕКЕМВРИ 2023 Г.:**

##

## **1. Преброяване на безстопанствените кучета**

В съответствие с изискванията на чл. 7 от Наредба № 4 от 2021 г., преброяването на безстопанствените кучета се извършва в периода от март - юни или септември – ноември, веднъж на всеки две години до приключване изпълнението на Националната програма.

**В настоящият отчет са представени данни от преброяването на общини, които не са изпълнили изискванията на чл. 3, ал. 1 и 2 от Наредба № 4 от 1.02.2021 г. - не са извършили преброяване през 2022 г., а през 2023 г., и на общини, които самоинициативно са извършили преброяване и през 2023 г.**

През 2023 г. са изпратени обобщени данни за извършено преброяване от 22 ОДБХ на територията на страната, представени по-горе в *табл. 1 Обобщени данни по области за безстопанствени кучета за 2023 г.*

Информацията за броя на преброените безстопанствени кучета за трите години - 2021, 2022 и 2023 не е представена посредством диаграма, тъй като данните за 2023 г. са от 22 области в страната и не е релевантно данните да бъдат сравнявани.

Сравнителен анализ за броя на преброените безстопанствени кучета следва да бъде извършен при изготвянето на отчет за 2024 г.

В изпълнение на общинските програми за овладяване на популацията на безстопанствените кучета през 2023 г., са заловени **19 495** **броя** животни, от които **3 999 броя** са осиновени.

Броят на заловените кучета е намалял с **551** спрямо 2022 г., когато техният брой е бил **20 046**, от които **4 653 броя** са осиновени. През 2021 г. техният броя е бил **23 393** **броя**, от които **5 004 броя** осиновени.В процентно съотношение, броят на заловените безстопанствени кучета през **2023 г**. е намалял с **2,75%** спрямо **2022 г**. и с **16,7%** спрямо **2021 г.** Броят на осиновените безстопанствени кучета през **2023 г.** е намалял с **14%** спрямо **2022 г.** и с **21 %** спрямо **2021 г.**

От представените данни се забелязва минимален спад в броя на заловените безстопанствени кучета на територията на страната през 2023 г. спрямо 2022 г. и значителен спад в осиновяванията.

Като една от основните причини за наблюдавания спад в броя на осиновените безстопанствени кучета през 2023 г., спрямо предходните два отчетни периода, може да се посочат следните тенденции през цитираната по-горе година:

* нерегламентирано събиране на безстопанствени кучета от различни населени места и заселването им на дадена територия без знанието на съответната община;
* нерегламентирано отглеждане на голям брой кучета в населено място, водещо до страх, безпокойство и лоши екологични условия сред местното население;
* отглеждане на животни в нерегистрирани животновъдни обекти, поради горепосочената фактическа законова невъзможност за регистрация на частен имот, в рамките на населено място, като животновъден обект;
* намаляване в броя на законово осиновените безстопанствени кучета.

Не малък брой граждани/неправителствени организации за защита на животните, самоинициативно, без да имат сключен договор с дадена община за изпълнение на мерките, разписани в общинските програми, събират от улиците на различни населени места безстопанствени кучета и настаняват животните в частни домове (къщи с дворове). Най-често за целта се използват имоти (дворове с къщи) предимно в малки населени места (села).

При извършени проверки по сигнали за отглеждане на голям брой кучета в частни имоти, най-често лицата, полагащи грижи за животните заявяват, че същите са домашни любимци и са заловени от улиците на различни населени места.

В действащото национално ветеринарномедицинско законодателство **няма въведено ограничение за броя на отглежданите домашни любимци.** Разписани са ограничения по отношение на изискуемата площ, на която могат да се отглеждат домашните любимци - чл. 34 от ЗЗЖ.

В чл. 176, ал. 1 и 2 от ЗВД е регламентирано задължение на собствениците **на обекти**, в които се отглеждат, развъждат и/или предлагат домашни любимци **с цел търговия**, на пансиони, изолатори и приюти за животни да ги регистрират по реда на [чл. 137](https://web.apis.bg/p.php?i=198384&b=0#p43300889) от същия закон. Изискванията към тези обектите са разписани в Наредба № 41 от 10.12.2008 г. за изискванията към обекти, в които се отглеждат, развъждат и/или предлагат домашни любимци с цел търговия, към пансиони и приюти за животни.

Най-често такива имоти, в които се отглеждат животните, не отговарят на горепосочените изисквания.

Във връзка с гореизложеното, от ОДБХ не могат да бъдат предприети административни мерки по регистрация на животновъден обект по реда на чл. 137 от ЗВД, в съответствие с изискванията на чл. 35, ал. 5 от ЗЗЖ, тъй като няма въведено законово ограничение за допустимия брой на отглежданите домашни любимци в едно домакинство.

Наблюдават се случаи, при които лицата, полагащи грижи за безстопанствени животни, прехвърлят данните за собствеността на тези кучета в интегрираната информационна система на БАБХ – ВетИС, като собственост на дадена община, без нейното знание и съгласие.

В други случаи се залавят кучета, които са идентифицирани и въведени във ВетИС, като собственост на дадена община, но бидейки заловени и незаконосъобразно „осиновени“, собствеността на същите в системата се прехвърля върху новите „осиновители“. Често такива кучета се предоставят незаконно за осиновяване от трети лица, предимно в чужбина. Съответната община не намира тези кучета за залавяне, обработка и връщането им по местата на залавяне (чл. 47, ал. 3 от ЗЗЖ), респективно няма данни за тяхното местонахождение. Във връзка с гореизложеното, в дадени общини липсва информация за местонахождението на тези безстопанствени кучета.

Информацията за броя на заловените безстопанствени кучета е илюстрирана на фиг. 1.

*Фиг. 1: Сравнение на данните за заловените безстопанствени кучета за последните 3 години – 2021 г., 2022 г. и 2023 г.*

Динамиката в броя на осиновените кучета в страната е представена на фиг. 2.

*Фиг. 2: Сравнение на данните за осиновените безстопанствени кучета за последните 3 години – 2021 г., 2022 г. и 2023 г.*

Броят на кастрираните, обработени и върнати по местата на залавянето им безстопанствени кучета, съгласно чл. 47, ал. 3 от ЗЗЖ, **през 2023 г.** е **15 051**, през
**2022 г.** – **14 399** броя, а през **2021 г.** – **15 824** броя.

Броят им показва увеличение с 4,33% (или с 652 броя) в сравнение с 2022 г. и намаление с 4,88 % (773 броя) спрямо 2021 г.

Въз основа на получените данни се наблюдава положителна тенденция за увеличение на обработените и върнати по места безстопанствени кучета спрямо 2022 г., когато броят на заловените кучета е бил по-голям от 2023 г., но броят на обработените – по-малък.

Числовите стойности за обработените и върнати по местата на залавянето им безстопанствени кучета са представени на фиг. 3.

*Фиг. 3: Сравнение на данните за обработените и върнати по места безстопанствени кучета за*

*последните 3 години – 2021 г., 2022 г. и 2023 г.*

От данните за 2023 г. се забелязва осезаемо увеличение в броя на заловените, кастрираните, обработените и върнатите по местата на залавянето им кучета спрямо предходния отчетен период за 2022 г. и незначително намаление/увеличение спрямо 2021 г.

Данните за кастрирани, обработени и върнати по места безстопанствени кучета за 2021 г., 2022 г. и 2023 г. са представени в таблица 2.

|  |  |  |  |
| --- | --- | --- | --- |
|  | **2021 г.** | **2022 г.** | **2023 г.** |
| Заловени кучета | 23 393 | 20 046 | 19 495 |
| Осиновени кучета | 5004 | 4 653 | 3 999 |
| Обработени и върнати по места кучета | 15 824 | 13 183 | 15 051 |

*Табл. 2: Сравнение на* *данните за кастрирани, обработени и върнати по места безстопанствени кучета за последните 3 години – 2021 г., 2022 г. и 2023 г.*

Срокът на действие на националната програма е обвързан пряко със заложените нива на кастрация на безстопанствените кучета, разписани в т. 8. 1. „Мерки за овладяване и контрол на популацията на безстопанствените кучета чрез кастрация“ към раздел 8 „Мерки по програмата“ от същата. От представените по-горе данни за преброени, заловени и обработени безстопанствени кучета за 2021 г., 2022 г. и 2023 г. могат да се направят следните изводи:

1. За 2021 г. процентът, изчислен на горепосочената база - преброени (21 339 бр.) и обработени безстопанствени кучета (15 824 бр.) е 74 %. Данните за 2021 г. показват изпълнение на заложените цели, т. е. постигнато е ниво на кастрация, не по-ниско от 70 %;

2. За 2022 г. процентът, изчислен на горепосочената база - преброени (35 020 бр.) и обработени безстопанствени кучета (14 399 бр.), е 41 % или заложените нива на масова кастрация не са изпълнени (не е постигнато 70 % ниво).

3. За 2023 г. процентът, изчислен на горепосочената база **е условен и не напълно обективен, тъй като са взети данни от преброяването на 22 области в страната** - преброени (19 985 бр.) и обработени безстопанствени кучета (15 051 бр.), е 75 %. Данните за 2023 г. показват изпълнение на заложените цели, т. е. постигнато е ниво на кастрация, не по-ниско от 70 %.

От представените данни може да се направи извод, че за 2021 г. и 2023 г. заложените нива на кастрация на кучетата са достигнати, за разлика от 2022 г., когато данните са били незадоволителни.

Въпреки полаганите усилия от страна на общините и предвид сложната икономическа ситуация в национален и световен мащаб, за извършване на обективна и прецизна оценка ще е необходим по-продължителен период за проследяване нивото на масова кастрация на безстопанствените кучета. Сред основните причини за изпитваните затруднения при изпълнението на мерките, заложени в общинските програми, повечето общини в докладите си посочват затрудненото им финансово състояние и недостатъчната финансова обезпеченост.

Броят на преброените спрямо този на заловените безстопанствени кучета е със значителна разлика. Причината за това е съществуващата абсолютна физическа и практическа невъзможност за залавянето на всички преброени безстопанствени кучета, по обективни причини. В тази връзка считаме, че е статистически по-достоверно за изчисляване нивото на кастрация да се използват данните за заловени и обработени безстопанствени кучета за съответния период. Съотношението на горепосочените показатели (заловени и обработени безстопанствени кучета) има следният числов израз по периоди, както следва:

1. За 2021 г., според броя заловени (23 393 бр.) и обработени кучета (15 824 бр.) - 67,6 % изпълнение;

2. За 2022 г. – заловени (20 046 бр.) и обработени (14 399 бр.). Процентът на изпълнение е 71,8 %, като отново имаме изпълнение на заложените нива на кастрация;

3. За 2023 г. – заловени (19 495 бр.) и обработени (15 051бр.). Процентът на изпълнение е 77,2 %, отново показва изпълнение на заложените нива на кастрация.

С цел прилагането на единен подход, гарантиращ спазването на разпоредбите на действащото европейско и национално законодателство, на официалния сайт на БАБХ е публикувана Стандартна оперативна процедура (СОП) за движение на домашни любимци с нетърговска цел и за сертифициране при транспорт на домашни любимци с търговска цел. Документът е достъпен на следният електронен адрес: <https://bfsa.egov.bg/wps/portal/bfsa-web/activities/animal.health.and.welfare/standard-operating-procedures>

Домашни любимци с цел осиновяване са транспортирани най-често за следните държави: Германия, Англия и Нидерландия. Процентът на осиновените кучета и през 2023 г. остава най-висок в областите София град, Перник, София област, Бургас, Велико Търново.

Запазва се тенденцията за увеличение броя на безстопанствените кучета предимно в края на летния сезон и началото на есента, когато много собственици изоставят домашните си любимци, използвани през този период за охрана.

В малките населени места на страната, предимно в обезлюдени села и махали, живеят голям брой самотни възрастни хора, което налага необходимостта от отглеждане/притежаване на куче – пазач. Тези животни се помещават най-често във външни дворове. Поради финансови затруднения, отдалеченост на тези места от големите градове, както и липсата на ветеринарномедицинско обслужване, кучетата не са кастрирани и идентифицирани.

Продължава да се наблюдава практиката градското население на страната да транспортира нежеланите приплоди на домашните си любимци към други градове и села, където те биват изоставени. Това е една от основните причини за появата на голям брой нови некастрирани кучета, основно в общинските центрове.

***Практическият опит показва, че изоставянето на домашните любимци и изхвърлянето на нежеланите им приплоди е постоянен процес, водещ до непрекъснато увеличение на популацията на безстопанствени кучета на територията на страната. В съчетание с финансовите затруднения (ограничен бюджет), изпитвани от доста общини, проблемът с овладяването на популацията
продължава да бъде трудно преодолим.***

Непрекъснатата поява на нови безстопанствени кучета със статут на „изоставени домашни любимци“ поражда допълнителна невъзможност от страна на някои общини да се справят ефективно с изпълнението на мерките, заложени в общински им програми.

Като друга причина за изоставянето на голям брой домашни любимци, се посочват измамните търговски практики. При покупка на нечистопородни кученца по-късно, когато стопаните установят, че закупените животни не притежават белезите на желаната от тях порода, често ги изоставят.

## **2. Стойности на индикаторите за изпълнение към 31 декември 2023 г.**

## преброени безстопанствени кучета – 19 985 броя (извършено преброяване на територията на 22 области в страната);

## обработени безстопанствени кучета – 15 051 броя;

## заловени безстопанствени кучета – 19 495 броя;

## осиновени безстопанствени кучета – 3 999 броя.

## **3. Приюти за безстопанствени животни**

Българската агенция по безопасност на храните е разработила и поддържа в актуалност Национален регистър на приютите в Република България. В него се съдържа информация за адресите и капацитета на приютите, публично достъпна на интернет страницата на БАБХ: <https://bfsa.egov.bg/wps/portal/bfsa-web/registers/reg_shelters>

Броят на регистрираните приюти на територията на страната е 77 (седемдесет и седем) след последната актуализация на регистъра, извършена през 2024 г.

Въпреки затрудненото финансово положение на повечето общини в страната се наблюдава значителен ръст в броя на регистрираните приюти спрямо 2022 г. (71 бр.) и 2021 г. (69 бр.).

От общо 77 броя регистрирани приюти, намиращи се на територията на страната, около половината от тях са общински (38 бр.), а другата част – частни (39 бр.), собственост на неправителствени организации за защита на животните (НПО), фондации и други юридически лица, в чиято дейност е предвидено защита на животните.

На територията на страната само в обл. Смолян няма регистриран приют за безстопанствени животни.

От получените доклади прави впечатление, че повечето от частните приюти не подпомагат общините в изпълнението на общинските програми и не се сключват договори между общините и тези приюти.

Динамиката в броя на изградените приюти на територията на Република България е представена на фиг. 4.

*Фиг. 4: Сравнение на броя регистрираните приюти за безстопанствени животни на територията на старната за последните 3 години – 2021 г., 2022 г. и 2023 г.*

## **4. Разъдници**

Българска агенция по безопасност на храните (БАБХ) поддържа в актуалност публичен **регистър на развъдниците за кучета** в Република България, регистрирани по реда на чл. 137 от Закона за ветеринарномедицинската дейност, отговарящи на изискванията, посочени в *Наредба № 41 от 10.12.2008 г.*

Регистърът е достъпен на електронната страница на БАБХ, на следният електронен адрес:<http://www.babh.government.bg/bg/Object/site_register/view/5/%D0%97%D0%B4%D1%80%D0%B0%D0%B2%D0%B5%D0%BE%D0%BF%D0%B0%D0%B2>

В него се съдържа актуална информация, относно: броят на регистрираните развъдници в България; капацитета на всеки обект; местонахождение и собственост на обектите.

##

## **5. Обекти за търговия с домашни любимци**

Зоомагазините се регистриратпо реда на чл. 137 от ЗВД и в съответствие с изискванията на Наредба № 41 от 10.12.2008 г. Българска агенция по безопасност на храните осъществява контрол по отношение на спазването на общите ветеринарномедицински и зоохигиенни изисквания към обектите, в които се отглеждат, развъждат и/или предлагат домашни любимци с цел търговия.

Към момента, нелегалната търговия с домашни любимци, предлагани за продажба предимно чрез различни сайтове (онлайн търговия) с кучета и котки представлява предизвикателство по отношение на физическия контрол и наблюдението на спазването на различни законодателни разпоредби, включващи правила за здравето на животните, търговията, вноса и хуманното отношение към тях.

Гражданите предпочитат да си закупят домашен любимец от различни електронни сайтове. По тази причина те често стават „жертви“ на измамни практики, а именно: продажба на животни с фалшиви документи, продажба на неидентифицирани животни или животни с неясен произход и здравен статус. В тази връзка, за пореден път апелираме, лицата желаещи да си купят домашен любимец да направят справка в регистъра на БАБХ за регистрираните развъдници, тъй като само те са одобрени и лицензирани от компетентния орган да осъществяват този вид дейност.

Търговията с животни е обект на официален контрол от страна на БАБХ по отношение на спазването на **ветеринарномедицинските изисквания**, установени в действащото европейско и национално законодателство.

Въпросите, свързани с различни търговски практики, в т. ч. и заблуждаващи, не са от компетенциите на БАБХ, тъй като агенцията не е институция с разследващи фунции.

# **VII. КУЧ****ЕТА, ОТГЛЕЖДАНИ КАТО КОМПАНЬОНИ – ДАННИ**

**Интегрирана информационна система на БАБХ - ВетИС**

Обобщени данни по области за домашните кучета за 2023 г., съгласно извършена справка в Интегрираната информационна система на БАБХ – ВетИС.

|  |  |  |  |
| --- | --- | --- | --- |
| **Област** | **Брой регистрирани домашни кучета** | **Брой регистрирани домашни кучета, въведени във ВетИС по местодомуване на животните** | **Корективни мерки от страна на ОДБХ при констатиране неизпълнение на чл. 39, ал. 2, т. 14 от ЗВД** |
| **Благоевград** | 563 | 563 | 0 |
| **Бургас** | 612 | 1019 | 0 |
| **Варна** | 964 | 964 | 2 |
| **Велико Търново** | 1802 | 1760 | 0 |
| **Видин** | 200 | 303 | 0 |
| **Враца** | 221 | 1272 | 1 |
| **Габрово** | 464 | 464 | 2 |
| **Добрич** | 336 | 395 | 3 |
| **Кърджали** | 69 | 406 | 0 |
| **Кюстендил** | 562 | 110 | 0 |
| **Ловеч** | 263 | 90 | 2 |
| **Монтана** | 1750 | 466 | 2 |
| **Пазарджик** | 292 | 154 | 6 |
| **Перник** | 1750 | 918 | 0 |
| **Плевен** | 1011 | 1011 | 0 |
| **Пловдив** | 1 804 | 1 819 | 1 |
| **Разград** | 78 | 78 | 0 |
| **Русе** | 152 | 803 | 0 |
| **Силистра** | 276 | 276 | 0 |
| **Сливен** | 119 | 336 | 0 |
| **Смолян** | 281 | 367 | 1 |
| **София град** | 4780 | 4780 | 0 |
| **София област** | 1272 | 1758 | 0  |
| **Стара Загора** | 432 | 2733 | 0 |
| **Търговище** | 119 | 475 | 11 |
| **Хасково** | 243 | 539 | 2 |
| **Шумен** | 344 | 344 | 1 |
| **Ямбол** | 3622 | 4156 | 0 |
| **Общо** | **24381** | **28359** | **34** |

*Табл.3: Обобщени данни по области за домашните кучета за 2023 г.*

В изпълнение на Заповед № РД 11-606 от 15.05.2012 г. на изпълнителния директор на БАБХ е предоставен достъп на регистрираните ветеринарни лекари в страната, вкл. и на работещите в приюти, до Интегрираната информационната система на БАБХ - ВетИС за въвеждане на данни за идентифицираните кучета.

## **1. Динамика в броя на регистрираните домашни кучета**

През 2023 г. броят на регистрираните домашни кучета е **24 381**, през **2022 г.** – **24 558**, а през **2021 г.** – **26 469** **броя**.

От представените данни се забелязва незначително понижение в броя на регистрираните домашни кучета през 2023 г., в сравнение с предходния отчетен период.

През 2023 г. се наблюдава осезаемо намаление в броя на предприетите корективни мерки от страна на ОДБХ при констатиране неизпълнение на изискванията на чл. 39, ал. 2, т. 14 от ЗВД – 34 броя спрямо 2022 г., когато броят им е бил 62 и увеличение спрямо 2021 г. – 23 броя.

В сравнение с предходните отчетни периоди се забелязва следната тенденция за:

– 2021 г. – регистрирани **26 469** броя домашни кучета, въведени във ВетИС – **35 577 броя;**

– 2022 г. – регистрирани **24 558** броя домашни кучета, въведени във ВетИС – **29 676 броя;**

– 2023 г. – регистрирани **24 381** броя домашни кучета, въведени във ВетИС – **28 359 броя.**

## **2. Контрол**

Информативно следва да се отбележи факта, че контролът по регистрацията на домашните кучета е на общините. Съгласно законовите разпоредби, посочени в чл. 178 от ЗВД, кметовете на общини, райони и кметства организират контрола за спазване изискванията по [чл. 172, т. 1 и 2](https://web.apis.bg/p.php?i=198384&b=0#p3365711), [чл. 173, т. 1](https://web.apis.bg/p.php?i=198384&b=0#p3365712) и [чл. 177, ал. 1, т. 3 и 4](https://web.apis.bg/p.php?i=198384&b=0#p3365716) от същия закон, за което административно наказващ орган е съответната община. Контролът по спазване на разпоредбите на чл. 174 от ЗВД също е от компетенциите на общините. Нарушенията по [чл. 426](https://web.apis.bg/p.php?i=198384&b=0#p6216986), [426а](https://web.apis.bg/p.php?i=198384&b=0#p29004281), [426б](https://web.apis.bg/p.php?i=198384&b=0#p29004282), [428](https://web.apis.bg/p.php?i=198384&b=0#p6216988) и [429](https://web.apis.bg/p.php?i=198384&b=0#p6216989) от закона се установяват с актове, съставени от инспекторите от общините и районите, съгласно чл. 472, ал. 4 от ЗВД, а наказателните постановления се издават от кметовете на общини и райони. Съгласно чл. 59, ал. 3, т. 2 от ЗЗЖ, органите на местната власт осъществяват контрол върху идентификацията и регистрацията на кучетата.

Българска агенция по безопасност на храните няма контролни функции върху общините по отношение на регистрацията на домашните кучета. Агенцията контролира регистрираните ветеринарни лекари по отношение на въвеждането на информацията за идентифицираните домашни кучета във ВетИС, съгласно чл. 39, ал. 2, т. 14 от ЗВД.

Във връзка с гореизложеното и съгласно представените данни, се наблюдава разлика между регистрираните и въведени във ВетИС домашни кучета. Констатира се правопропорционално намаление в броя на регистрираните и въведените домашни кучета във ВетИС спрямо 2022 г. и 2021 г.

Въвеждането на данни за регистрираните домашни кучета във ВетИС за трите години, е следното:

– **2021 г.** въведени във ВетИС – **74,4 %**;

– **2022 г.** въведени във ВетИС – **82,8 %**;

– **2023 г.** въведени във ВетИС – **86 %**.

Информацията за динамиката в броя на регистрирани и въведени във ВетИС домашни кучета за 2021 г., 2022 г. и 2023 г. е илюстрирана на фиг. 5.

*Фиг. 5: Динамика в броя на регистрираните и въведените във ВетИС домашни кучета за 2021 г., 2022 г. и 2023 г.*

В Интегрираната информационна система на БАБХ – ВетИС за **2023 г.** са въведени данните за общо **43 720** броя регистрирани домашни и безстопанствени кучета, п**рез 2022 г.** са въведени данните за общо **43 582** броя регистрирани домашни и безстопанствени кучета, а през **2021 г.** – **49 399 бр**.

По отношение на броя на въведените във ВетИС безстопанствени кучета, статистиката за 2021 г., 2022 г. и 2023 г. е следната:

*Фиг. 6: Брой безстопанствени кучета, въведените във ВетИС за 2021 г., 2022 г. и 2023 г.*

От представените данни се забелязва значително повишение на броя на въведените във ВетИС безстопанствени кучета за 2023 г. спрямо 2022 г. и 2021 г.

##

## **3. Предприети корективни действия от страна на ОДБХ**

Брой извършени проверки от общинските ветеринарни лекари (ОВЛ) за изпълнението на общинските програми, проверки на обекти от ОДБХ и предприети мерки, са представени в табл. 3.

|  |  |  |  |
| --- | --- | --- | --- |
| **Предприети мерки и действия** | **2021 г.** | **2022 г.** | **2023 г.** |
| Проверки от ОВЛ за изпълнение на общинските програми | 229 | 310 | 271 |
| Проверки на обекти, под контрола на ОДБХ | 195 | 197 | 229 |
| Констатации и предприети мерки | 53 | 75 | 50 |

*Табл. 3 Обобщени данни за извършени проверки от ОВЛ, ОДБХ и предприети мерки за последните 3 години – 2021 г., 2022 г. и 2023 г.*

Наблюдаваната тенденция за увеличение в броя на въведените във ВетИС данни за безстопанствени и домашни кучета на територията на страната е показателна за засиления контрол на инспекторите от всички ОДБХ по отношение на извършените проверки на регистрираните ветеринарни лечебни заведения (ВЛЗ) и на ветеринарните лекари, за коректно изпълнение на разпоредбите на чл. 39, ал. 2, т. 14 от ЗВД, а именно: въвеждане на данните на регистрираните кучета.

От представените данни се забелязва намаление в броя на извършените проверки от ОВЛ за изпълнение на общинските програми за овладяване популацията на безстопанствените кучета, за сметка на повишения брой проверки в животновъдни обекти (приюти) под контрола на ОДБХ.

Към днешна дата продължава да се наблюдава слаб интерес от страна на гражданите и занижен контрол по отношение на събирането на данъците от общините, дължими от собствениците на домашни кучета.

За притежаване на куче ежегодно се заплаща такса по [Закона за местните данъци и такси](https://web.apis.bg/p.php?i=10436&b=0), съгласно чл. 175, ал. 1 от ЗВД, с изключение на случаите, описани в чл. 175, ал. 2 от закона. **Съгласно чл. 175, ал. 3 от ЗВД, приходите от събраните такси постъпват в общинския бюджет и се използват за мероприятия, свързани с намаляване на броя на безстопанствените кучета**.

# **VIII. АНАЛИЗ НА ИЗПЪЛНЕНИЕТО ПО ОБЩИНИ**

На база на получените данни от всички 28 ОДБХ на територията на страната могат да се направят следните констатации – през 2023 г. е имало общини, които въпреки приемането на Националната програма са изпълнили частично разпоредбите на чл. 40, ал. 3 от ЗЗЖ, а именно:

* някои общини имат приети програми, но не са работили по тях, поради „финансови затруднения“;
* други общини са работили по изтекли програми, като са предприети мерки по актуализирането им;
* част от общините са актуализирали общинските си програми, имат разработени актуални програми и план за действие на съответната община, но не е спазено изискването на чл. 40, ал. 3 от ЗЗЖ - общинските съвети да приемат програма за изпълнение на националната програма и план за действие на съответната община, които отговарят на изискванията на наредбата по ал. 2.

Съгласно чл. 69 от ЗЗЖ, кмет на община, който не организира изпълнението на програмата и плана по чл. 40, ал. 3, се наказва с глоба в размер от 1000 до 2000 лв., а при повторно нарушение глобата е в двоен размер. Съгласно разпоредбите на чл. 40, ал. 4 от същия закон, кметовете на общини организират изпълнението на програмата и плана по ал. 3. **Във връзка с гореизложеното, се наблюдава противоречие в законовите разпоредби на ЗЗЖ, което често се явява пречка за предприемане на административни мерки от страна на ОДБХ към такива общини, а именно:**

Кметовете **са изготвили програма и план за съответната община, но същите не са приети от общинските съвети** по различни причини. **В такъв случай е налице невъзможност за изпълнение на разпоредбите на чл. 40, ал. 4 от ЗЗЖ, а именно организиране на изпълнението на програмата и плана.**

Някои общини, които имат приети актуални програми, но са работили частично по тях, посочват като основна причина за това липсата на достатъчно финансови средства, пораждащи невъзможност за изпълнение на мерките, определени в общинските програми. Констатира се, че една част от общините в Република България работят по изтекли програми, като някои от тях са изработили актуални, които са внесени за гласуване от общинския съвет на съответните общини.

След извършения анализ на получената информация за 2023 г. е констатирано неефективно прилагане на действащото законодателство. В тази връзка, от БАБХ отново са предприети действия по засилване контрола върху дейността на кметовете и кметските наместници, като с официално писмо е разпоредено на съответните ОДБХ да предприемат корективи действия, в съответствие с административнонаказателните разпоредби от ЗЗЖ.

Общо петнадесет (15) общини в страната не са изпълнявали общинските си програми, поради причини описани по-горе, за което от ОДБХ са предприети съответните корективни мерки. Въпреки това се забелязва прогрес в тази насока, тъй като броят на общините, които не са изпълнявали програмите си през 2022 г., е бил двадесет и девет (29).

През 2023 г. следните 3 (три) общини нямат приети актуални общински програми за овладяване популацията на безстопанствените кучета: **общ. Гърмен** – в обл. Благоевград**; общ. Русе; общ. Сливо поле** – в обл. Русе. Наблюдава се значителен напредък спрямо 2022 г., когато 10 общини в страната са нямали приети актуални общински програми.

Двеста шестдесет и две (262) общини на територията на страната имат приети актуални общински програми. На някои общини програмите са изтекли през 2023 г. и са изработени нови, които са внесени за гласуване от общинския съвет на съответната община. Част от общините, макар и с изтекли общински програми, и подготвени нови, част от които са в процес на гласуване, продължават да работят по тях. Това е от важно значение, тъй като в предходни отчетни периоди е имало общини, които са имали програми, но не са ги изпълнявали.

Информацията за динамиката в броя на приетите актуални общински програми през 2021 г., 2022 г. и 2023 г. е илюстрирана на фиг. 7.

*фиг. 7: Брой приети актуални общински програми през 2021 г., 2022 г. и 2023 г.*

Динамиката в броя на общините, които не са изпълнявали общинските програми за овладяване на популацията на безстопанствените кучета през 2021 г., 2022 г. и 2023 г. е представена посредством фиг. 8:

*фиг. 8: Брой на общините, които не са изпълнявали общинските програми за овладяване на популацията на безстопанствените кучета през 2021 г., 2022 г. и 2023 г.*

Броят на общините, които са нямали приети актуални програми през 2021 г., 2022 г. и 2023 г. е предствен на фиг. 9:

*фиг. 9:Брой общини, които са нямали приети актуални програми през 2021 г., 2022 г. и 2023 г.*

И към днешна дата, основният проблем при изпълнението на общинските програми в повечето общини остава **финансовото им обезпечаване**. Недостатъчните средства или пълната липса на такива често се явява причина не само за неизпълнение на програмите, а и за невъзможност за ремонтиране, разширяване и изграждане на приюти за безстопанствени кучета. В тази връзка повечето области са обявили, че изпълнението на програмите е изключително трудно и частично.

В табличен вид по**-**долу e представен отчет на изразходваните средства по области, във връзка с изпълнението на общинските програми за овладяване популацията на безстопанствените кучета на територията на страната за 2021 г., 2022 г. и 2023 г.

|  |  |  |  |  |  |
| --- | --- | --- | --- | --- | --- |
| **№ по ред** | **Област** | **Брой общини** | **Изразходвани средства (лв.) за 2021 г.** | **Изразходвани средства (лв.) за 2022 г.** | **Изразходвани средства (лв.) за 2023 г.** |
| **1.** | Благоевград | 14 | 273 506 | - | - |
| **2.** | Бургас | 13 | 562 606 | 451 982 | 659 378 |
| **3.** | Варна | 12 | 589 362 | 613 930 | 752 041 |
| **4.** | Велико Търново | 10 | - | 347 045 | 587 888 |
| **5.** | Видин | 11 | 91 057 | 96 497 | 124 817 |
| **6.** | Враца | 10 | 153 250 | 168 918 | 158 486 |
| **7.** | Габрово | 4 | 333 699 | 341 299 | 412 851 |
| **8.** | Добрич | 8 | 158 415 | 135 946 | - |
| **9.** | Кърджали | 7 | 86 000 | 121 023 | 124 100 |
| **10.** | Кюстендил | 9 | 114 000 | 166 860 | 238 300 |
| **11.** | Ловеч | 8 | 104 500 | 114 500 | 136 052 |
| **12.** | Монтана | 11 | 118 710 | 124 300 | 127 425 |
| **13.** | Пазарджик | 12 | 12 550 | 13 278 | 18 400 |
| **14.** | Перник | 6 | 198 116 | - | - |
| **15.** | Плевен | 11 | 34 902 | 28 470 | 35 664,98 |
| **16.** | Пловдив | 18 | 106 256 | 371 696 | 818 785 |
| **17.** | Разград | 7 | 72 000 | 91 500 | 66 500 |
| **18.** | Русе | 8 | 491 245 | 488 310 | 624 155 |
| **19.** | Силистра | 7 | 156 869 | 182 157 | - |
| **20.** | Сливен | 4 | 45 000 | 40 000 | 40 000 |
| **21.** | Смолян | 10 | 74 503 | 83 651 | 123 430 |
| **22.** | София град | 1 | 2 739 163 | 2 996 603 | 3 167 005 |
| **23.** | София област | 22 | - | - | - |
| **24.** | Стара Загора | 11 | 147 868 | 258 065 | 1 020 910 |
| **25.** | Търговище | 5 | 227 784 | 256 710 | 309 834 |
| **26.** | Хасково | 11 | 210 356 | 221 930 | 225 469 |
| **27.** | Шумен | 10 | 124 055 | 126 000 | 126 000 |
| **28.** | Ямбол | 5 | 126 228 | 135 305 | 271 236 |

***ЗАБЕЛЕЖКА****: Някои общини не са предоставили информация относно изразходените средства във връзка с изпълнението на общинските програми за овладяване популацията на безстопанствените кучета на територията на страната за 2021 г., 2022 г. и 2023 г.*

**Кратко резюме за изпълнението на Общинските програми в 28-те области**

**1. Област Благоевград:**

На територията на област Благоевград единствено общ. Гърмен няма приета актуална общинска програма за овладяване популацията на безстопанствените кучета. Общините, които през 2023 г. не са работили по изпълнение на програмите са: Гърмен; Симитли; Струмяни и Хадвидимово. На територията на областта има регистрирани два приюта за безстопанствени животни, намиращи се в с. Покровник, общ. Благоевград и в гр. Гоце Делчев. Общините, на чиято територия няма регистрирани приюти, залавянето и обработването на безстопанствените кучета се извършва от регистрирани ветеринарни лекари или фирми, с които съответните общини са сключили договор. В случаите с наети фирми, същите имат договор с ветеринарен лекар, осигуряващ ветеринарномедицинското обслужване.

**2. Област Бургас:**

Всички общини на територията на обл. Бургас имат приети програми и планове по чл. 40, ал. 3 от ЗЗЖ, по които са работили през 2023 г.

На територията на областта има регистрирани пет приюта за безстопанствени животни – три общински, собственост на общ. Бургас, общ. Несебър и общ. Поморие и два частни, намиращи се на територията на гр. Бургас и гр. Карнобат.

**3. Област Варна:**

На територията на област Варна всички 12 общини имат приети програми и планове по чл. 40, ал. 3 от ЗЗЖ, по които общините са работили през 2023 г.

На територията на областта има изградени шест приюта за безстопанствени кучета, в следните общини: общ. Варна – общински; гр. Игнатиево, общ. Аксаково; общ. Девня; с. Крумово, общ. Аксаково; с. Приселци, общ. Аврен; с. Кипра, общ. Девня, с. Болярци, общ. Аврен – частни.

**4. Област Велико Търново:**

Всички общини в област Велико Търново имат приети Общински програми за овладяване на популацията от безстопанствените кучета, съгласно разпоредбите на ЗЗЖ.

В област Велико Търново има два регистрирани приюта, единият е в с. Шемшево, община Велико Търново, а другият е в общ. Павликени. Общините, на чиято територия няма изградени приюти, обработването на безстопанствените кучета се извършва съгласно сключени договори с регистрирани ветеринарни лекари, практикуващи в регистрирани ветеринарномедицински заведения (ВМЗ), както и сдружение „Германо-Българска помощ за животните“ и „Междуобластен кастрационен център Въздраждане“ – гр. Русе, обслужващи общ. Свищов.

**5. Област Видин:**

На територията на област Видин всички общини имат приети общински програми за овладяване популацията на безстопанствените кучета през 2023 г., но общ. Белоградчик; общ. Димово и общ. Ружинци не са изпълнявали програмите си.

В област Видин има два регистрирани приюти – един общински в гр. Видин и един частен в с. Раброво, общ. Бойница.

**6. Област Враца:**

Всички десет общини на територията на обл. Враца имат приети програми и планове по чл. 40, ал. 3 от ЗЗЖ, по които общините са работили през 2023 г.

На територията на областта има регистрирани четири приюта по реда на чл. 137 от ЗВД, които са вписани в публичния регистър на БАБХ (един общински и три частни): с. Кален, общ. Мездра (общински); с. Веслец, общ. Враца; гр. Козлодуй; с. Малорад, общ. Борован (частни).

Дейностите по изпълнението на общинските програми се осъществяват, както в приютите, така и съгласно сключени договори с ВМЗ.

Община Враца е сключила договор и с неправителствена организация за защита на животните „Енимал Хелп” с предмет „Изпълнение на дейности по полагане на грижи и лечение, иницииране на осиновителски кампании, отзоваване на сигнали за агресивни кучета на територията на Община Враца, както и подпомагане и уведомяване компетентните органи относно залавянето, ваксинирането и обезпаразитяването им”. Приютът има сключен договор за ветеринарномедицинско обслужване с РВЛ.

**7. Област Габрово:**

Четирите общини на територията на област Габрово имат изготвени актуални програми за изпълнение на националната програма и план за действие на съответната община.

При последните години на територията на община Севлиево е налице сериозен спад в бройката на популацията на безстопанствени кучета. Към настоящия момент предприетите мерки оказват влияние за намаляване на популацията на безстопанствените кучета, но остава проблемът с непрекъснатия поток от изхвърлени нови кучета - домашни любимци, които не са чипирани и не е възможно да се установи собственик и да се наложат санкциите, предвидени в законовите разпоредби.

Във всички общините се наблюдава ефективно сътрудничество между НПО и общината, вследствие на което като цяло се увеличава броя кучета с намерени нови стопани.

Извършено е необходимото, за да е по-голяма ангажираността на кметовете в населените места на общината за регистрация на домашните любимци и насърчаване на кастрацията и чипирането им. Служителите в приюта за безстопанствени животни - гр. Севлиево извършват необходимата разяснителна дейност по кметства и кметски наместничества, отзовават се на всеки постъпил сигнал за безстопанствени кучета и предприемат действия за тяхната ваксинация, обезпаразитяване, чипиране и кастрация.

На територията на обл. Габрово функционират четири приюта за безстопанствени животни, от които два общински на общ. Габрово и на общ. Севлиево и два частни в с. Глушка, общ. Дряново и в с. Драгановци, общ. Габрово.

**8. Област Добрич:**

Всички общини на територията на областта имат приети общински програми за овладяване популацията на безстопанствените кучета.

В община Добрич има два регистрирани приюта - общински и частен, намиращи се на територията на гр. Добрич.

**9. Област Кърджали:**

Във всички седем общини на територията на област Кърджали има приети програми за овладяване популацията на безстопанствените кучета.

На територията на областта има един изграден и регистриран приют на територията на община Кърджали, с регистрирана ветeринарна амбулатория II-ра категория към него.

**10. Област Кюстендил:**

На територията на област Кюстендил всички общини имат програми за овладяване на популацията на безстопанствените кучета.

През 2023 г. общ. Сапарева баня не е представила отчет за изпълнение на общинската прогрма, а общ. Невестино не е работила по програмата си.

На територията на обл. Кюстендил има изградени три приюта за безстопанствени животни - с. Радловци, общ. Кюстендил, общ. Дупница, общ. Бобов дол.

**11. Област Ловеч:**

Всички общини на територията на областта имат актуални общински програми за овладяване популацията на безстопанствените кучета.

Община Тетевен редовно публикува на интернет страницата си <http://teteven.bg/> съобщения и информация за начините за отглеждане на домашни кучета, вредите от изоставянето им, ползата от кастрацията на домашните кучета. Информацията се обявява на официалните табла в сградата на община Тетевен и в сградите на всички кметства.

Дейностите по изпълнението на общинските програми се осъществяват съгласно сключени договори с ВМЗ и в приюта.

На територията на общ. Троян се намира единственият приют за безстопанствени животни в обл. Ловеч, който е общински.

**12. Област Монтана:**

На територията на област Монтана всички общини имат програми за овладяване на популацията на безстопанствените кучета.

През 2023 г. общ. Медковец и общ. Чипровци не са работили по програмата.

На официалния сайт на община Лом е предоставена информация за осиновителната кампания, с включена снимка и кратка характеристика на всяко куче. През 2023 г. са осиновени 6 броя безстопанствени кучета.

В гр. Лом децата от общински ученически клуб „Опазване на околната среда“, съвместно с „Дружество за защита на животните - Лом организирали коледен базар, с изработени коледни и новогодишни сувенири, чийто приходи от продажби са предоставени в помощ за безстопанствените кучета. Организиран е и Великденски базар от община Лом, като събраните средства са за грижа за бездомните кучета и котки.

В общ. Вълчедръм целогодишно се провежда информационна кампания за овладяване на популацията на безстопанствените кучета чрез разпространение на диплянки и брошури и публикуване на информация на сайта на община Вълчедръм. На територията на общината периодично се разпространява информационен лист с разяснения за задълженията на собствениците. Същият е публикуван на сайта на общината и на информационните табла в кметствата.

В областта има един регистриран приют по реда на [чл. 137](http://62.204.151.18/act.aspx?ID=1&IDNA=7F4954EC&IDSTR=0&FIND=_2569096) от ЗВД - кастрационен център за временен престой на безстопанствени кучета на община Монтана, находящ се в с. Доктор Йосифово, общ. Монтана.

**13. Област Пазарджик:**

На територията на обл. Пазарджик през 2023 г. всички общини работят по актуални общински програми за овладяване популацията на безстопанствените кучета.

На територията на областта има един регистриран частен приют за безстопанствени кучета, намиращ се на територията на общ. Велинград.

**14. Област Перник:**

Всички общини на територията на областта имат приети общински програми.

В областта има регистрирани четири приюта за безстопанствени животни – един общински и три частни, собственост на НПО. В приютите всички безстопанствени кучета, които биват заловени или предадени/донесени от граждани - доброволци, се обработват.

**15. Област Плевен:**

На територията на област Плевен всички общини имат приети актуални общински програми за овладяване популацията на безстопанствените кучета.

В областта има регистрирани три приюта за безстопанствени животни в гр. Левски и в землището на с. Къшин, общ. Плевен - за временно настаняване на безстопанствени животни, и в с. Староселци, общ. Искър.

Общините имат сключени договори за обработване на кучетата и с частни фирми (регистрирани ВМЗ).

**16. Област Пловдив:**

Всички общини на територията на областта имат актуални общински програми, но през 2023 г. общ. Първомай и общ. Садово не са работили по програмите.

На територията на областта има два регистрирани приюта за безстопанствени животни – общински, намиращ се в общ. Пловдив и частен – в с. Ягодово, общ. Родопи.

Част от дейностите, заложени в Плана за действие, се осъществяват в регистрирана ветеринарна амбулатория II - ра категория, собственост на Общинско предприятие „Зооветеринарен комплекс“ - Община Пловдив.

**17. Област Разград:**

Всички общини на територията на обл. Разград имат приети програми за овладяване на популацията на безстопанствените кучета на тяхна територия.

В изпълнение на тези програми, със заделените средства от общинските бюджети, общините имат сключени договори с неправителствени организации за обработка на безстопанствените кучета (залавяне, обезпаразитяване, ваксинация против бяс, идентификация, кастрация, връщане на мястото на залавяне или настаняване в приют).

Изключение прави общ. Разград, в която има регистриран приют, към който е регистрирана ветеринарна амбулатория II категория, в която се извършват дейностите по обработка на безстопанствените кучета на територията на община Разград.

В областта има регистрирани два приюта за безстопанствени кучета в общ. Разград – един общински и един частен.

**18. Област Русе:**

Шест общини на територията на обл. Русе имат приети програми за овладяване на популацията на безстопанствените кучета на тяхна територия, с изключение на общ. Русе и общ. Сливо поле.

На територията на областта има регистрирани два приюта за безстопанствени животни по реда на чл. 137 от ЗВД - един общински и един частен, намиращи се на територията на общ. Русе.

**19. Област Силистра:**

На територията на обл. Силистра всички седем общини имат приети актуални общински програми за овладяване популацията на безстопанствените кучета.

В областта действат три регистрирани приюта за безстопанствени животни, един общински в с. Калипетрово, общ. Силистра и два частни, собственост на НПО (с. Калипетрово и в гр. Силистра).

Сдружения с нестопанска цел и фондации работят по изпълнение на мерките, заложени в общинските програми за овладяване популацията на безстопанствените кучета.

Общините Главница, Тутракан, Дулово и Кайнарджа имат сключени договори за изпълнение на общинските програми със Сдружение "Германо-българска помощ за животни.

**20. Област Сливен:**

На територията на областта всички четири общини имат приети общински програми за овладяване на популацията на безстопанствените кучета.

Общините имат сключени договори за ветеринарномедицинско изпълнение на дейностите по програмите, включващи улавяне, външно и вътрешно обезпаразитяване, ваксиниране срещу бяс, кастриране на мъжки и женски кучета, маркиране с чип и ушна марка, връщане по местата на залавяне.

В обл. Сливен има един регистриран приют за безстопанствени животни, собственост на НПО, находящ се в с. Тополчане, общ. Сливен.

**21. Област Смолян:**

През 2023 г. всички 10 общини на територията на обл. Смолян има приети актуални програми за овладяване популацията на безстопанствените кучета.

От края на 2021 г. в гр. Смолян е регистрирана амбулатория – II категория, собственост на община Смолян, в която се извършва ветеринарномедицинска обработка на безстопанствените кучета, намиращи се на територията на общината.

На територията на областта все още няма регистриран приют за безстопанствени кучета по силата на чл. 137 от ЗВД.

**22. Област София град:**

На територията на ОДБХ София град има само една община – Столична.

В нея има регистрирани общо седем приюта. От тях - 3 общински, стопанисвани от Столична община, чрез Общинско предприятие „Екоравновесие“.

На територията на общината има и четири регистрирани и действащи приюти, стопанисвани от НПО, неучастващи в изпълнение на Националната програма.

През 2023 г., в изпълнение на чл. 40, ал. 3 от ЗЗЖ, с Решение на Столичен общински съвет е приета Програма на Столична община за изпълнение на Националната програма и План за действие на общината.

**Организирани и проведени от Столична община кампании през 2023 г.**

**Кампания за безплатна кастрация и регистрация на дворни кучета:**

Според Столична община, съществен проблем остава изхвърлянето на нежелано поколение от дворните кучета и изоставянето им на улицата, макар че с годините тази тенденция намалява. Кампанията за безплатна кастрация, регистрация, обезпаразитяване, ваксиниране и поставяне на микрочип на дворни кучета продължава през цялата година, но през пролетта и есента целенасочено се провежда по график в определени райони на Столична община. Предоставените за кастрация дворни кучета през 2023 г. са 275 бр., като продължава работата с районните кметове за увеличаване броя на стопаните, които желаят да кастрират дворните си любимци.

Освен за популяризиране на кастрацията, като една от мерките за ограничаване на популацията на безстопанствените кучета, в кампанията се обръща внимание и на културата на отглеждане и отговорността на собствениците на домашни любимци.

**Кампания „Осиновявай, не купувай”:**

През 2023 г. са продължили инициативите по осиновителската кампания „Осиновявай, не купувай“, която стартира през пролетта на 2017 г. със събития извън приютите. Основна цел на кампанията е да насърчи решението на хората да се сдобият с куче от приют и да обмислят опцията "осиновяване на куче", преди да се впуснат в преглед на случайни обяви за продажба на кученца в Интернет. През 2023 г. са осиновени 644 кучета. В сравнение с предходни години броят на осиновяванията е намалял. Столична община отдава това на започналите военни действия в Украйна и вероятното засилване на интереса в Западна Европа към украинските кучета. Това обаче противоречи на логиката, тъй като Украйна не се ползва с дерогация за разрешен внос в ЕС на кучета от приюти. Друг възможен фактор е инфлацията в цяла Европа и у нас, което кара голяма част от потенциалните кандидат-осиновители да се въздържат за известно време от осъществяване на намерението да осиновят бездомно куче.

Кампанията на Столична община е насочена към българските граждани, но от анализа за резултатите на кампания се вижда, че съществена част от осиновяванията се дължат на граждани в други държави членки.

При реализирането на всички кампании и провежданите инициативи, свързани с тях, Столична община набляга на отговорността, която поемат стопаните, сдобивайки се с такъв домашен любимец, необходимостта от полагане на адекватни грижи, от разбиране на нуждите му и съобразяване, както с индивидуалността на кучето, така и със социалната среда, в която се очаква да се впише това куче, за да може „взимането на домашен любимец“ да се превърне в „успешно осиновяване“. Въпреки това, Столична община не е направила проучване за процента на успешното приспособяване на осиновените кучета и новите им стопани един към друг.

В ОДБХ София град не са предоставени данни, описващи подробности по самата кампания и по тази причина не е ясно как точно става подбора на кучетата за осиновяване и готовността на бъдещите стопани за този акт.

В същото време, в ОДБХ София град има постъпили данни за осиновени от ОП „Екоравновесие“ кучета, които повторно са изоставени. Това е в корелация с доклади от държави членки, според които част от осиновените в чужбина български кучета са асоциални и нямат шанс да се приспособят за отглеждане в семейства като домашни любимци.

Кампанията не е съобразена и със ЗЗЖ и по-конкретно чл. 36, че ако собственикът на домашен любимец не го е кастрирал, в случай на възпроизводство следва да предостави новородените животни на нови собственици ако не е в състояние да ги отглежда. Така предоставяне на кучета (възмездно или безвъзмездно) на нови собственици е абсолютно допустимо от законова гледна точка. Законодателят не е направил разграничение между типична продажба на куче и намиране на нови стопани и дом на кучета, на които не могат да се осигурят адекватни грижи и в тази връзка публикуване на обяви в он-лайн платформите и социалните мрежи е съвсем очаквано. Неотчитайки тази реалност, самата кампания се опитва да поощри едната страна на хуманното отглеждане, дискредитирайки другата.

**Кампания „БезДОМен или ДОМашен. Ключът е в теб!“:**

Целта на кампанията е да насърчи осиновяването на животни от приюти и природозащитни организации, да популяризира адекватната грижа за кучетата и котките, както и да повлияе на промяната на отношението на хората към осиновяване на бездомни животни. По времето на инициативата, на над 100 общински сгради (сред които детски градини и училища, културни институти, районни администрации, театри, библиотеки, музеи и др.) са били разположени плакати/билбордове с образа на бездомно животно, търсещо дом. На всеки плакат е изобразен QR код водещ към подробна информация за кучето или котката на плаката, както и каталог на опашатите любимци, намиращи в общинските приюти.

Във всички столични училища и детски градини са прожектирани видеоматериали, които разясняват как се отглежда домашен любимец, какви грижи трябва да се полагат за него и какво е предимството да осиновиш бездомно животно, вместо да се купува породисто куче от съмнителни сайтове и нелицензирани развъдници.

В същото време Столична община абдикира от контрола, вменен по линия на Закон за управление на етажната собственост (ЗУЕС) и по никакъв начин не се опитва да медиира междусъседските отношение при отглеждане на кучета в режим на етажна собственост, което се оказва чест проблем при осиновени такива.

**Основните приоритети през 2024 г. на Столична община:**

Продължаване на кампанията и мерките за популяризиране на ползата от кастрацията и регистрацията на кучетата сред собствениците на домашни любимци. Иницииране на срещи с районните администрации, за да се подобри работата на терен със стопаните на дворни кучета. Проблемът с бездомните животни произлиза от безотговорното отношение на хората, липсата на информираност за ползите от кастрацията и незнанието на стопаните за възможността да кастрират, ваксинират и идентифицират безплатно домашните дворни кучета.

Продължаване на кампанията за осиновяване на кучета, с организирани изнесени събития извън приютите.Предвижда се абонаментно наемане на билбордове на оживени места в София, където да има постоянна информация за начина, по който може да се осинови бездомно куче от приюти.

Иницииране и организиране на събития, където децата ще могат да се запознаят с малки кученца от приюта, ще им бъде обяснено каква е отговорността, която всеки човек носи, взимайки си животно вкъщи, че хората трябва да знаят, че кучето не е подарък или плюшена играчка, а отговорно решение и когато искат да си вземат домашен любимец, не трябва да подхождат емоционално.

Поддържане на Facebook страница и Instagram профил на ОП „Екоравновесие“, стопанисващо общинските приюти, чрез които да се разпространяват текущите кампании и да се разшири кръгът от последователи, сред най-активната възрастова група.

**23. Област София област:**

Всички общини на територията на София**-**област през 2023 г. имат приети общински програми, по които работят и сключени договори за ветеринарномедицинска обработка на кучетата.

И през 2023 г. като основен проблем в докладите на някои общини се посочва недостатъчния бюджет за ефективно изпълнение на мерките, предвидени в програмите им.

На територията на областта има три функциониращи приюта за безстопанствени кучета – един общински в с. Равно поле, общ. Елин Пелин и три частни в гр. Костинброд (землище) и гр. Елин Пелин.

**24. Област Стара Загора:**

На територията на област Стара Загора всички 11 общини имат приети общински програми.

В някои общини безстопанствените кучета се обработват в приют, а други имат сключени договори за ветеринарномедицинско обслужване на безстопанствените кучета с фирми (ВМЗ).

През 2023 г. са правени няколко комуникационни кампании съвместно с неправителствени организации и доброволци, за задължителна идентификация и регистрация на домашните любимци, както и за насърчаване на осиновяването на животни от приютите.

На територията на областта има регистрирани два общински приюта за безстопанствени животни в с. Могила, общ. Стара Загора и в гр. Казанлък.

През 2023 г. е започнала кампанич „Осинови си обич“, в която са се включили известни личности и спортисти от града, като и други кампании.

**25. Област Търговище:**

Всички пет общини на територията на обл. Търговище през 2023 г. са имали приети програми за овладяване популацията на безстопанствените кучета в съответните общини.

На територията на областта има регистрирани три общински приюта в общ. Търговище, в общ. Попово и с. Илийно/Средище, общ. Омуртаг.

През 2023 г. общ. Омуртаг е работила по програма, изтекла през 2022 г., но същевременно е разрботила актуална такава.

**26. Област Хасково:**

Всички общини на територията на областта имат приети общински програми за овладяване популацията на безстопанствените кучета. През 2023 г. общ. Симеоновград и общ. Минерални бани не са работили по програмите си.

В обл. Хасково функционират два приюта за безстопанствени животни, единият е на територията на общ Димитровград, а вторият е в общ. Хасково.

**27. Област Шумен:**

На територията на обл. Шумен всички общини имат приети програми.

Обработването на безстопанствените кучета в някои общини се осъществява със съдействието на неправителствени организации.

На територията на обл. Шумен функционират два приюта за безстопанствени животни - общински в гр. Шумен и частен в гр. Велики Преслав. Приютът, собственост на община Шумен, е отдаден с право на ползване на СНЦ „Надежда за животните“.

Сдружението има разработена и действаща програма за намиране на нови собственици, посредством публикуване на снимки и описания на животните, както в печатни издания и в немския сайт „Grund zur Hoffnung e. V.”.

**28. Област Ямбол:**

Всички пет общини в областта имат приети общински програми, по които работят.

На територията на областта функционират пет приюта за безстопанствени кучета, находище се в: гр. Ямбол; гр. Елхово; гр. Болярово; и с. Роза (землище), общ. Тунджа – общински и с. Чарган (землище), общ. Тунджа – частен.

**Във връзка с констатираните нарушения, описани по-горе от ОДБХ са предприети административнонаказателни мерки.**

# **IX. СТЕПЕН НА ПОСТИГАНЕ НА ОЧАКВАНИТЕ РЕЗУЛТАТИ**

За 2023 г. – заловени (19 495 бр.) и обработени (15 051бр.). Процентът на изпълнение е 77,2 %, отново показва изпълнение на заложените нива на кастрация.

За 2023 г. процентът, изчислен на горепосочената база **е условен и не напълно обективен, тъй като са взети данни от преброяването на 22 области в страната** - преброени (19 985 бр.) и обработени безстопанствени кучета (15 051 бр.), е 75 %. Данните за 2023 г. показват изпълнение на заложените цели, т. е. постигнато е ниво на кастрация, не по-ниско от 70 %.

Броят на регистрираните приюти на територията на страната е 77 (седемдесет и седем) след последната актуализация на регистъра, извършена през 2024 г.

Въпреки затрудненото финансово положение на повечето общини в страната се наблюдава значителен ръст в броя на регистрираните приюти спрямо 2022 г. (71 бр.) и 2021 г. (69 бр.).

Наблюдаваната тенденция за увеличение в броя на въведените във ВетИС данни за безстопанствени и домашни кучета на територията на страната е показателна за засиления контрол на инспекторите от всички ОДБХ по отношение на извършените проверки на регистрираните ветеринарни лечебни заведения (ВЛЗ) и на ветеринарните лекари, за коректно изпълнение на разпоредбите на чл. 39, ал. 2, т. 14 от ЗВД, а именно: въвеждане на данните на регистрираните кучета.

повишения брой проверки в животновъдни обекти (приюти) под контрола на ОДБХ.

От представените данни се забелязва значително повишение на броя на въведените във ВетИС безстопанствени кучета за 2023 г.

за 2023 г. се забелязва осезаемо увеличение в броя на заловените, кастрираните, обработените и върнатите по местата на залавянето им кучета

# **X. КОНСТАТИРАНИ НЕСЪОТВЕТСВИЯ. МЕРКИ, ПРЕДПРИЕТИ ОТ БАБХ, ЗА ПОДОБРЯВАНЕ И ЕФЕКТИВНО ОВЛАДЯВАНЕ ПОПУЛАЦИЯТА ОТ БЕЗСТОПАНСТВЕНИТЕ КУЧЕТА НА ТЕРИТОРИЯТА НА СТРАНАТА**

На база на получените данни от всички 28 ОДБХ на територията на страната за 2023 г. се констатира следното:

* някои общини имат приети програми, но не са работили по тях;
* други общини са работили по изтекли програми, като са предприети мерки по актуализирането им;
* част от общините са актуализирали общинските си програми, имат разработени актуални програми и план за действие на съответната община, но не е спазено изискването на чл. 40, ал. 3 от ЗЗЖ - общинските съвети да приемат програма за изпълнение на националната програма и план за действие на съответната община, които отговарят на изискванията на наредбата по ал. 2.

Българската агенция по безопасност на храните, като контролен орган, продължава да следи стриктно за спазването и гарантирането на изпълнението на изискванията на Регламент (ЕС) № 576/2013 на Европейския парламент и на Съвета от 12 юни 2013 година относно движението с нетърговска цел на домашни любимци и за отмяна на Регламент (ЕО) № 998/2003 (Регламент (ЕС) № 576/2013).

Действащото ветеринарномедицинско законодателство на Република България регламентира задължителното въвеждане в Интегрираната информационна система - ВетИС на БАБХ на номера на паспорта и номера на транспондера (микрочипа) при регистрацията на домашен любимец, с цел осигуряване на проследимост.

С оглед на гарантиране съответствието между инжектируемия транспондер и паспорта на животното, в изпълнение на изискванията на чл. 22 от Регламент (ЕС) 576/2013, БАБХ е предприела изменения в действащото законодателство, въвеждайки задължение към регистрираните ветеринарни лекари, в срок от три дни след поставянето на инжектируемия транспондер, да въведат в информационната система данните и за съответстващия му издаден паспорт. Измененията са предприети след извършена техническа проверка на Информационната система на възможността за отразяване на всички данни по регистрацията на домашен любимец.

Идентификационните документи (паспорти), които се издават от регистрирани ветеринарни лекари, съгласно чл. 23 от Регламент (ЕС) 576/2013 при регистрацията на домашните любимци, отговарят на изискванията на чл. 3, ал. 1 от Регламент за изпълнение (ЕС) № 577/2013 на Комисията от 28 юни 2013 година за образците на идентификационни документи за движение с нетърговска цел на кучета, котки и порове, създаването на списък с територии и трети държави и изискванията за формата, оформлението и езика на декларациите за удостоверяване на съответствие с някои условия, предвидени в Регламент (ЕС) № 576/2013 на Европейския парламент и на Съвета.

Българска агенция по безопасност на храните е предприела мерки за недопускане наличието на непълна информация в базата данни по отношение на идентификацията на домашните любимци, с което се осигурява въвеждане на всички необходими данни, в т.ч. номера на инжектируемия транспондер и номера на паспорта на животното, съгласно изискванията на Регламент (ЕС) № 576/2013. Българска агенция по безопасност на храните очаква в най-скоро време да бъде финансиран и въведен в действие т.н. модул котки в интегрираната информационна система на БАБХ- ВетИС, предвид задължението по новия регламент да има база данни за двата вида животни, която да е актуална и която да служи за изготвянето на годишния доклад до Европейската комисия. Към днешна дата във ВетИС функционира само модул кучета.

Към другите мерки, предприети от БАБХ, се включват:

1. Стриктно изпълнение на задълженията по чл. 38 от ЗЗЖ и поддържане на национална електронна база данни за регистрираните кучета;
2. Осигуряване на достъп и обучение за работа и въвеждане на данни в Информационната система на БАБХ – ВетИС;
3. Безстопанствените животни, постъпващи в приютите, задължително да бъдат идентифицирани съгласно действащото национално законодателство, след което да се регистрират като собственост на съответния приют до момента, в който бъдат осиновени и сменят собственика си.

# **XI. ПРЕПОРЪКИ**

Българска агенция по безопасност на храните предлага създаването на електронен регистър, както за регистрираните домашни кучета, така и за постъпващите и обработени кучета в приютите за безстопанствени животни по административни райони. В допълнение, за заловените безстопанствени животни в регистъра да се въвеждат задължително данните за идентификация, дата и вид на ветеринарномедицинските манипулации, данни за ветеринарните лекари провели мероприятията, дата и място на залавяне. Практически приложим за тази цел административен софтуер, който включва регистрационни функции, вече може да бъде намерен на пазара.

С оглед предотвратяване на некоректна продажба на кучета и котки, БАБХ апелира да се закупуват домашни любимци от регистрирани обекти, които са под контрола на БАБХ. По този начин се минимизира възможността от закупуването/осиновяването на животно с неясен здравен статус, което може да бъде предпоставка за застрашаване на общественото здраве и здравето на животните.

# **XII. ЗAКЛЮЧЕНИЯ**

Считаме, че обединението на съвместните усилия на заинтересованите институции, НПО и гражданите е „пътят“ към приемането на единен подход за цялата страна по отношение на овладяването популацията на безстопанствените кучета.

Министерството на земеделието и храните чрез Българска агенция по безопасност на храните продължава да работи в посока на прилагане разпоредбите на действащото законодателство, с цел овладяване популацията на безстопанствените животни и не на последно място защитата на здравето на хората и животните.